**KITÖLTÉSI Útmutató A 2017. évben kezdődött állandó jellegű iparűzési tevékenység utáni iparűzési adóelőleg-kiegészítésről szóló bevallási nyomtatványhoz**

**Iparűzési adóelőleg-kiegészítési kötelezettség**

*Az adózás rendjéről szóló 2003. évi XCII. törvény (a továbbiakban: Art.) 2. számú melléklet II/A/2/c) pontja* szerint a társaságiadó-előlegnek az adóévi várható fizetendő adó összegére történő kiegészítésére kötelezett vállalkozónak **a helyi iparűzési adóelőleget a várható éves fizetendő adó összegére az adóév utolsó hónapjának 20. napjáig kell kiegészítenie**.

*A társasági adóról és osztalékadóról szóló 1996. évi LXXXI. törvény (a továbbiakban: Tao. tv.) 26. §-ának (10) bekezdése* szerint **a kettős könyvvitelt vezető belföldi illetőségű adózónak és a külföldi vállalkozónak az adóelőleget az adóévben az adóévi várható fizetendő adó összegére ki kell egészítenie** (a várható fizetendő társasági adó összegére a Tao tv. 26. § (10) bekezdés első mondatának második fordulata további, az iparűzési adókötelezettség szempontjából közömbös kitételt fogalmaz meg). Az adóelőleg-kiegészítés nem vonatkozik arra az adózóra, amelynek az adóévet megelőző adóévben az éves szinten számított árbevétele nem haladta meg a 100 M Ft-ot.

A hivatkozott jogszabályhelyek összevetéséből következően, **a 2017. évben kezdődő adóév utolsó hónapjának 20. napjáig az a vállalkozó köteles a helyi iparűzési adóban az adóelőleg-részlet(ek)et kiegészíteni, amely kettős könyvvitelt vezet és az adóévet megelőző (2016. évben kezdődő) adóévben az éves szinten számított árbevétele a 100 M Ft-ot meghaladta.** Az iparűzési adóelőleg-kiegészítési kötelezettség *a helyi adókról szóló 1990. évi C. törvény (a továbbiakban: Htv.) 52. § 26. pontjának c)-d)* alpontjaiban meghatározott vállalkozókra korlátozódik. Az *adóelőleg-kiegészítési kötelezettség* (az ún. feltöltési kötelezettség) a bevallás benyújtását, illetve az előlegkiegészítés összegének megfizetését egyaránt jelenti.

**Adóelőleg-kiegészítésre nem kötelezett iparűzési adóalanyok**

A fenti jogszabályhelyekből ugyanakkor – indirekt módon – az is következik, hogy

* az egyszerűsített vállalkozói adóról szóló 2002. évi XLIII. törvény hatálya alá tartozó (akár kettős könyvvitel vezetésére kötelezett) adóalanyt,
* a személyi jövedelemadóról szóló 1995. évi CXVIII. törvény hatálya alá tartozó adóalanyt,
* a kisadózó vállalkozások tételes adójáról és a kisvállalati adóról szóló 2012. évi CXLVII. törvény hatálya alá tartozó kata-alanyt,
* a kisadózó vállalkozások tételes adójáról és a kisvállalati adóról szóló 2012. évi CXLVII. törvény hatálya alá tartozó kiva-alanyt (ez utóbbi éves árbevétele a 100 millió forintot ugyan elérheti, de nem Tao-alany),továbbá

az adóévet megelőző évben 100 M Ft árbevételt meg nem haladó nettó árbevétellel rendelkező Tao-alanyt *az iparűzési adóban feltöltési kötelezettség* nem terheli.

Nem terheli továbbá iparűzési adóelőleg-kiegészítési kötelezettség az előtársasági formában működő, illetve a jogelőd nélkül kezdő vállalkozót, feltéve, hogy a *Htv. 41. § (4) bekezdése* alapján adóelőleget nem állapított meg és vallott be az előlegfizetési időszakra.

**Az előlegkiegészítési kötelezettség bevallása**

Az *Art. 32. § (1) bekezdésének* második mondata alapján az adózónak a helyi iparűzési adóelőleg-kiegészítés összegéről az adóév utolsó hónapjának 20. napjáig kell bevallást benyújtania. Ezen jogszabályhely tartalma és időbeli hatálya értelmében a naptári évvel azonos üzleti évet választó, s előleg-kiegészítésre kötelezett adózónak a 2017. évben december 20. napjáig az adóelőleg-kiegészítés összegét be kell vallania. Ezzel egyidejűleg **a kiegészítendő adóelőleget** *– az Art. 2. számú melléklete II/A/2/c) pontja alapján –* **meg is kell fizetnie**.

Az „adóelőleg-kiegészítés összegének” bevallási kötelezettsége alapértelmezésben azt is jelenti, hogy a *Tao. tv. 26. § (10) bekezdése* szerinti feltételnek megfelelő valamennyi adózónak az iparűzési adóban a feltöltési kötelezettség részelemét jelentő bevallást akkor is kell benyújtania, ha az előleg-kiegészítés összege konkrét esetben 0 Ft. Az Art. adóbevallásra vonatkozó általános („éves” adó, adóelőleg) szabályaihoz képest ugyanis az adóelőleg-kiegészítés összegének bevallására vonatkozó normaszöveg nem tartalmaz eltérő (speciális) szabályozást.

Az előleg-kiegészítésről szóló bevallási nyomtatványt ahhoz az önkormányzati adóhatósághoz kell benyújtani, ahol az adózót az adóelőleg-fizetési kötelezettség terheli (ahová vallott vagy vallania kellett előleget), azaz, ahol fennállt állandó jellegű iparűzési adókötelezettsége (ahol székhelye vagy Htv. szerinti telephelye található).

A naptári évtől eltérő üzleti évet választó adózó feltöltési kötelezettségére az *Art. 6. számú mellékletének felvezető szövege, valamint a 3/b) pontja és a 4/b) pontja* tartalmaz külön – naptári éves adózóra vonatkozó szabályozás tartalmával egyébként azonos – szabályozást. Az első jogszabályhely értelmében a feltöltési kötelezettség az üzleti év első napján hatályos szabályok szerint teljesítendő, míg az utóbbi két jogszabályhely alapján a társasági adóelőleg-kiegészítésére kötelezett vállalkozónak a helyi iparűzési adóelőleget a várható éves fizetendő adó összegére a 2017. évben kezdődő adóév utolsó hónapjának 20. napjáig kell bevallania és megfizetnie.

**A bevallási kötelezettség teljesítésének módjai**

1. A *Htv. 42/D. §-ának (1) bekezdése* értelmében **2017. november 1-jétől kezdődően** az adózó az állandó jellegű helyi iparűzési adóról szóló adóbevallási kötelezettségét – ideértve az adóbevallás kijavítását és az önellenőrzéssel való helyesbítést – **és az adóelőleg-kiegészítés összegéről szóló bevallási kötelezettségét** (e § alkalmazásában a továbbiakban együtt: adóbevallás) a PM rendelet szerinti bevallási nyomtatványon **az állami adóhatósághoz elektronikus úton**, az állami adóhatóság hatáskörébe tartozó adókról szóló bevallások benyújtására vonatkozó rendelkezések értelemszerű alkalmazásával, **az általános nyomtatványkitöltő program használatával is teljesítheti.**

2. A *Htv. 42/C. § (1) bekezdése* a törvényi feltételeknek megfelelő adózó számára lehetővé teszi, hogy az adóelőleg-kiegészítési bevallást az önkormányzati adóhatóságok által rendszeresíthető bevallási, bejelentési nyomtatványok tartalmáról szóló 35/2008. (XII.31.) **PM rendelet szerinti „központi” nyomtatványon nyújtsa be az önkormányzati adóhatósághoz**. A bevallás benyújtható **Jászladány önkormányzati adóhatóság által rendszeresített nyomtatványon is**. A bevallás benyújtása papíralapon történhet.

**A bevallási nyomtatvány egyes sorai**

**I. Adóalany**

E pont 1-3. pontjai az adózó azonosítására szolgálnak, a 4. sor pedig a bevallás kitöltőjének nevét és elérhetőségét tartalmazza.

**II. Az adóelőleg-kiegészítés összege**

Az adóelőleg-kiegészítésre kötelezett adózónak az adóév utolsó hónapjának 20. napjáig az adóévben megfizetett adóelőleget ki kell egészítenie **az adóévi várható adó összegének 100 %-áig**. Az adóelőleg-kiegészítés összegét itt kell feltüntetni. Ha az adóelőlegek és az adóelőleg-kiegészítés együttes összege nem éri el a végleges (a következő évben bevallott) adó összegének legalább 90 %-át, akkor a különbözet után az adózónak 20 %-os mértékű mulasztási bírságot kell fizetnie.

**III. Aláírások, ellenjegyzés, meghatalmazás**

E pontban kell cégszerűen aláírni a bevallást. E pont szolgál arra, hogy a bevallást – többek között – adótanácsadó, adószakértő ellenjegyezze. Az egyes soroknál azt is jelölni kell, ha az aláíró nem az adózó képviseletére jogosult személy, hanerm az adóhatósághoz bejelentett meghatalmazott, pénzügyi képviselő.